ณรงค์ชัยแนะ ดึงเงินสำรองลงทุนทางตรง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ณรงค์ชัยหวั่นสภาพคล่องในตลาดเงินล้น แนะ ธปท.ล้วงเงินทุนสำรองใช้ประโยชน์
นายณรงค์ชัย อัครเศรณี ประธานกรรมการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยในการสัมมนา “ขับเคลื่อนเศรษฐกิจไทยภายใต้วิกฤตการเมือง” ของสมาคมเศรษฐศาสตร์ธรรม ศาสตร์ ว่า สิ่งที่รัฐบาลต้องดำเนินการในปี 2554 คือ บริหารสภาพคล่องส่วนเกินทั้งภาครัฐและเอกชน รวมถึงการนำเงินสำรองระหว่างประเทศมาลงทุนเพื่อลดแรงกดดันค่าเงินบาท และไม่ให้อัตราดอกเบี้ยลดลงไปมาก
ปัจจุบันทุนสำรองของไทยมีมากกว่า 1.5 แสนล้านเหรียญสหรัฐ ซึ่งเกิดจากการแทรกแซงตลาดเงินของธนาคารแห่งประเทศไทย (ธปท.) ในช่วงที่เงินบาทแข็งค่า
นายณรงค์ชัยมองว่าเศรษฐกิจไทยไม่สามารถจะพึ่งพิงการเมืองได้ ดังนั้นจะต้องให้พึ่งหน่วยงานรัฐและเอกชน เช่น คณะกรรมการร่วมภาครัฐและเอกชน (กกร.) สำนักงานคณะกรรมการพัฒนาการเศรษฐกิจและสังคมแห่งชาติ (สศช.) สำนักงบประมาณ และสำนักงานเศรษฐกิจการคลัง และที่สำคัญจะต้องมีผู้นำที่มีความสามารถ
ขณะเดียวกันต้องมีการปรับโครงสร้างเศรษฐกิจไทย เพิ่มภาคการบริการเกษตร และเพิ่มสัดส่วนรายได้ของแรงงาน